૨૧ વર્ષનો જુવાન કલકત્તામાં રહેતો અને સંગીતમાં માસ્ટર કરી રહ્યો હતો ત્યારે તેના હાથમાં જૈન મુનિ અને રચનાકાર આનંદઘન રચિત સ્તવનોનું પુસ્તક આપ્યું અને કુમાર ચૅટરજી નામના તે યુવાનને એ કવિ અને એ ધર્મ પ્રત્યે પ્રેમ થઈ ગયો. રાજસ્થાની-ગુજરાતી ભાષામાં રચાયેલાં એ ઉત્તમ પદોથી કુમાર એવો પ્રભાવિત થયો કે તે જૈન ધર્મનાં મંત્રો-સૂત્રો અને શાસ્ત્રો વાંચતો ગયો, શીખતો ગયો, સમજતો ગયો અને એને જૈન શ્રોતાઓ સમક્ષ જાહેરમાં રજૂ કરતો થયો. જૈન સૂત્રો-મંત્રોના શબ્દો, અર્થો અને ઉચ્ચાર તેમ જ એના તત્વાર્થ વિશે ઊંડું જ્ઞાન મેળવી એનો સ્વાધ્યાય કરી આ બંગાલી બાબુ ૨૮ વર્ષની મહેનત અને લગનથી આજે એવા મુકામે પહોંચ્યા છે કે અમેરિકાના ઉટાહ રાજ્યના સૉલ્ટ લેક સિટીમાં ૨૦૧૫ની ૧૫થી ૧૯ ઑક્ટોબર દરમ્યાન યોજાનારી વિશ્વ ધર્મસંસદમાં ‘મંત્ર ઍન્ડ મ્યુઝિક’ વિષય હેઠળ જૈન ધર્મના પ્રતિનિધિ સ્વરૂપે જૈન મંત્રો અને સ્તોત્રોનો સંગીતમય કાર્યક્રમ રજૂ કરવાના છે. એક અજૈન માણસ જૈનિઝમને વિશ્વસ્તરે પેશ કરશે એ જૈનધર્મીઓ માટે તો ગૌરવની વાત છે જ, પણ ૪૯ વર્ષના કુમાર ચૅટરજી ‘મિડ-ડે’ને કહે છે, ‘મારા માટે એ વધુ ગૌરવની વાત છે; કારણ કે જે ધર્મ, જે પદોને કારણે મારું ટ્રાન્સફૉર્મેશન થઈ ગયું છે, જેના ચૅન્ટિંગથી મને પરમતત્વની અનુભૂતિ થાય છે એવા રિલિજિયનને હું રિપ્રેઝન્ટ કરવા જઈ રહ્યો છું.’